 NA CHARLES WASONGA SPIKA wa Seneti Amason Kingi ameitisha kikao maalum cha bunge hilo mnamo Jumanne, Agosti 29, 2023, kushughulikia ajenda mbalimbali za dharura pamoja na hoja ya kuhalalisha Kamati ya Kitaifa ya Mazungumzo. Kupitia tangazo kwenye gazeti rasmi la serikali, Bw Kingi alisema maseneta pia watashughulikia Mswada wa Mabadiliko ya Sheria ya Mabadiliko ya Tabianchi ya 2023 na Mswada wa Marekebisho ya Sheria ya Usimamizi wa Fedha za Umma wa 2023. “Kikao hicho maalum kitafanyika katika ukumbi wa Seneti, majengo ya bunge, Nairobi, kuanzia saa tatu na nusu za asubuhi,” Spika Kingi akasema. Kando na hayo, spika huyo pia atatumia nafasi hiyo kuwasilisha taarifa kutoka kwa Rais William Ruto kuhusu uteuzi wa Bw Andrew Mukite Musangi kuwa Mwenyekiti wa Bodi ya Benki Kuu ya Kenya (CBK). Hoja ya kuhalalisha Kamati ya Kitaifa ya Mazungumzo yenye wanachama 10, watano kutoka Kenya Kwanza na watano kutoka Azimio la Umoja-One Kenya, ilipitishwa katika Bunge la Kitaifa wiki moja iliyopita. Kamati hiyo inayolenga kuleta maridhiano kati ya mirengo hiyo miwili, iko chini ya uenyekiti wa kiongozi wa wengi bungeni Kimani Ichung’wah (Kenya Kwanza) na kiongozi wa Wiper Kalonzo Musyoka (Azimio). Wakati huu, maseneta wako katika likizo fupi na watarejelea vikao vya kawaida mnamo Jumanne, Septemba 5, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  